SKRIFTLIG FORESPØRGSEL E-2746/02

af Samuli Pohjamo (ELDR)og Mikko Pesälä (ELDR) til Kommissionen

(30. september 2002)

Om: Tørv som en del af direktivet om mineaffald

Kommissionen er ved at udarbejde et direktiv om mineaffald. Ifølge vore oplysninger overvejer Kommissionen, om tørv skal indgå i direktivet, hvilket vil medføre store praktiske problemer for vort hjemlands tørvesektor i form af krav om behandling af affald og på mange måder nyt bureaukrati.

Vi er meget forundret over dette, idet tørv ikke er et mineral og forårsager ikke samme slags affald som mineindustrien.

Tørv er faktisk under de forhold, der eksisterer i Finland, en naturressource, der fornys langsomt, og som ved hjælp af kombineret forbrænding med andre biologiske energikilder med anvendelse af moderne teknologi giver et ganske udmærket slutresultat bedre end hvis der f.eks. udelukkende blev anvendt træ.

Det lader til, at hele den nordiske tørve- og bioenergisektor er så ukendt for de tjenestegrene i Kommissionen, der forbereder lovgivning, at det var på tide for Kommissionens tjenestemænd at foretage et studiebesøg til de nordlige områder.

Vil Kommissionen i forbindelse med mineaffaldsdirektivet sidestille tørv med mineaffald eller i øvrigt opstille nye kriterier, der begrænser anvendelsen af tørv inden for energiproduktion?

Svar afgivet på Kommissionens vegne af Margot Wallström

(18. november 2002)

Kommissionen har allerede i sin meddelelse med titlen Mod en tematisk strategi for jordbundsbeskyttelse(1) oplyst, at den vil fremkomme med forslag til direktiv om affald fra minedrift. Foranstaltninger vedrørende mineaffald er også blandt de prioriterede tiltag i Europa-Parlamentets og Rådets afgørelse nr. 1600/2002/EF af 22. juli 2002 om fastlæggelse af Fællesskabets sjette miljøhandlingsprogram(2).

Med henblik på at konsultere de berørte parter har Generaldirektoratet for Miljø udarbejdet en række arbejdsdokumenter om det mulige indhold af et forslag til direktiv om forvaltning af affald fra udvindingsindustrien. I disse udkast omtales muligheden for, at affald, der opstår i forbindelse med udvinding af tørv, bliver omfattet af forslaget.

Tørvegravning er anført i bilagene til Rådets direktiv 97/11/EF af 3. marts 1997 om ændring af Rådets direktiv 85/337/EØF om vurdering af visse offentlige og private projekters indvirkning på miljøet(3) som et projekt inden for udvindingsindustrien, som må forventes at ville få betydelig indvirkning på miljøet. Forvaltning af affald fra tørveudvinding er omfattet af Rådets direktiv 75/442/EØF af 15. juli 1975 om affald(4) og kan alt efter affaldets art også være omfattet af Rådets direktiv 1999/31/EF af 26. april 1999 om deponering af affald(5).

På nuværende tidspunkt har Kommissionen endnu ikke besluttet sig med hensyn til forslagets indhold og anvendelsesområde. Når Kommissionen gør det, vil den tage hensyn til såvel den ovennævnte fællesskabsret om affald som Fællesskabets energiforsyningspolitik. Den vil ligeledes tage hensyn til alle de kommentarer og forslag, der fremkommer under høringsprocessen, også dem, de ærede medlemmer har fremsat.

(1) KOM(2002) 179 endelig udg.

(2) EFT L 242 af 10.9.2002.

(3) EFT L 73 af 14.3.1997.

(4) EFT L 194 af 25.7.1975.

(5) EFT L 182 af 16.7.1999.